**ЗАКОН**

**О ИЗМЈЕНАМА И ДОПУНАМА ЗАКОНА**

**О ПОРЕЗУ НА ДОХОДАК**

Члан 1.

У Закону о порезу на доходак („Службени гласник Републике Српске“, бр. 60/15, 5/16, 66/18, 105/19, 123/20 и 49/21) члан 4. мијења се и гласи:

„(1) Порез на доходак од личних примања плаћа се по стопи од 8%.

(2) Порез на приход од самосталне дјелатности плаћа се по стопи од 10%.

(3) Порез на дохотке из члана 3. став 1. т. 3), 4), 5) и 7) овог закона плаћа се по стопи од 13%.

(4) Порез на доходак малог предузетника и доходак из страних извора плаћа се у складу са посебним одредбама овог закона.“

Члан 2.

У члану 10. у ставу 3. у тачки 1) број: „8.400“ замјењује се бројем: „12.000“.

Члан 3.

У члану 11. послије става 1. додаје се нови став 2, који гласи:

„(2) Користима из радног односа не сматрају се:

1) посебни љекарски прегледи по основу посебних прописа,

2) систематски контролни љекарски прегледи за све запослене,

3) премије колективног осигурања које за своје раднике уплаћује послодавац за случајеве повреде на радном мјесту и при доласку на посао и одласку сa посла.“

Члан 4.

Члан 12. брише се.

Члан 5.

Члан 13. мијења се и гласи:

„Пореска основица пореза на доходак од личних примања представља збир бруто личних примања из члана 11. став 1. овог закона.“

Члан 6.

Послије члана 24. додаје се нови члан 24а, који гласи:

„Члан 24а.

Мали предузетник је дужан да до 10. у мјесецу поднесе пореску пријаву за претходни мјесец, у којој се исказује укупно остварени приход малог предузетника и обрачунати порез на доходак малог предузетника.“

Члан 7.

Послије члана 25. додаје се нови члан 25а, који гласи:

„Члан 25а.

(1) Порез на доходак од самосталне дјелатности плаћа се аконтативно, мјесечно, до 10. у мјесецу за претходни мјесец, а на основу података из годишње пореске пријаве за претходну пореску годину.

(2) Уколико порески обвезник планира да ће у текућој години остварити већи или мањи доходак, може поднијети захтјев за утврђивање аконтације пореза на доходак у складу са планом.

(3) Порески обвезник пореза на доходак од самосталне дјелатности, осим малог предузетника, који у току године започне обављање самосталне дјелатности, дужан је да поднесе пореску пријаву са процјеном прихода и расхода до краја прве пореске године, као и процјену мјесечне аконтације пореза на доходак од самосталне дјелатности, најкасније у року од 30 дана од дана уписа у регистар надлежног органа, односно од дана почетка обављања дјелатности.“

Члан 8.

Послије члана 72. додаје се нови члан 72а, који гласи:

„Члан 72а.

На дохотке од личних примања који су остварени прије ступања на снагу овог закона примјењиваће се одредбе закона који је био на снази посљедњег дана у мјесецу за који се исплаћује доходак од личних примања.“

Члан 9.

Овај закон објављује се у „Службеном гласнику Републике Српске“, а ступа на снагу 1. јануара 2022. године.

Број: 02/1-021-1063 /21 ПОТПРЕДСЈЕДНИК

Датум:15. децембра 2021. године НАРОДНЕ СКУПШТИНЕ

Денис Шулић